עליות באסיה לאחר תמריצים מוניטריים ביפן; טוקיו עולה ב-1.3% - בעולם - TheMarker
עליות נרשמות כעת במרבית בורסות אסיה, לאחר בוקר תנודתי: מדד MSCI אסיה פסיפיק עולה ב-0.7%. טוקיו עולה ב-1.4% לאחר שהבנק המרכזי של יפן הודיע על הזרמת תמריצים חדשים לכלכלה; סיאול עולה ב-0.1%; אוסטרליה עולה ב-0.4%; הונג קונג עולה ב-0.9%; שנחאי עולה ב-0.2%. בורסת בומביי יורדת ב-0.3%. החוזים על מדד S&P 500 מצביעים על עלייה של 0.3%.
הבנק המרכזי של יפן הודיע היום כי יספק תמריצים מוניטריים נוספים לשווקים, והגדיל את היקף רכישות הנכסים שלו ב-10 טריליון ין (126.7 מיליארד דולר), לסך של 80 טריליון ין. הבנק הותיר את הריבית ללא שינוי, בטווח של 0-0.1%. ההחלטות התקבלו פה אחד בועדה המוניטרית של הבנק. הין נחלש מול הדולר והיורו. מול הדולר נחלש הין ב-0.4% לרמה של 79.1 ין לדולר. מול היורו נחלש הין ב-0.5% לרמה של 103.31 ין ליורו.
בקרב יצרניות יפניות שהשעו פעילותן בסין בימים האחרונים על רקע המחאות האנטי-יפניות, נרשמה התאוששות, לאחר ירידות חדות אתמול. הקמעונאית פאסט ריטיילינג, שירדה ביותר מ-6% אתמול, עולה כעת ב-4% בטוקיו. יצרנית המכוניות ניסאן עולה ב-2.7%.